和李致政花石山詩
作者：魏了翁
朝代：宋

paragraphs: 春風挽征衣，淑景薦籩實。
山中之奇觀，變態紛襞積。
或劃然以舒，或蒙然以密。
或嫵如脩眉，或突如巨迹。
或鷙鳥將搏，或遊龍偕出。
一目百奇怪，隨景發詩癖。
江山昔豈無，萬古閲閒寂。
而獨陳於今，涸我風月筆。
便如遺俗士，高卧天一壁。
人知匪自獻，不知亦奚恤。